‘แอกซ่า’เจาะเออีซี
แอกซ่าประกันภัยยึดไทย บุกตลาดเออีซี ชูจุดเด่นเบี้ยสุขภาพ หวังติดท็อป 5 ธุรกิจประกัน
29 ก.ย. 2558

แอกซ่าประกันภัยยึดไทย บุกตลาดเออีซี ชูจุดเด่นเบี้ยสุขภาพ หวังติดท็อป 5 ธุรกิจประกัน
นายมาร์ติน รูแอค กรรมการผู้อำนวยการบริษัท แอกซ่าประกันภัย เปิดเผยว่า ทางบริษัทแม่กลุ่มแอกซ่ายังคงมั่นใจในการลงทุนในเอเชียและเห็นว่าการเปิดเสรีอาเซียน (เออีซี) เป็นโอกาสสำคัญที่จะขยายฐานลูกค้าจาก 65 ล้านคนในไทยไปสู่ 600 ล้านคนในเออีซีได้ โดยเฉพาะประเทศเพื่อนบ้านในกลุ่มซีแอลเอ็มวี (CLMV) กัมพูชา ลาว เมียนมา และเวียดนาม ที่มีชายแดนติดกับไทยและมีความคุ้นเคยกับสินค้าของไทยเป็นอย่างดี
 “แม้สภาพเศรษฐกิจโดยรวมของไทยยังมีปัจจัยด้านลบจากภายในประเทศเอง และสภาวการณ์ของเศรษฐกิจทั่วโลกที่ส่งผลต่อสภาพเศรษฐกิจของไทยให้เกิดการชะลอตัวไปบ้างในช่วงที่ผ่านมา แต่รัฐบาลไทยก็ให้การสนับสนุนที่ดีในการผลักดันด้านต่างๆ เพื่อการเข้าสู่เออีซี โดยเฉพาะในกลุ่มซีแอลเอ็มวี เช่น ในส่วนของประกันสุขภาพ ที่รัฐบาลวางยุทธศาสตร์ผลักดันให้ไทยเป็นศูนย์กลางหรือฮับ ด้านการรักษาพยาบาลในเอเชียก็ส่งผลดีต่อธุรกิจที่เกี่ยวเนื่องหลายอย่างรวมถึงประกันสุขภาพ เพราะในบางประเทศ เช่น ลาว ไม่มีประกันสุขภาพ” นายมาร์ติน กล่าว
อย่างไรก็ตาม ตลาดประกันวินาศภัยในช่วงครึ่งปีหลังนี้ คาดว่ามีสัญญาณฟื้นตัวดีขึ้น ประกอบกับปัจจัยบวกที่ภาครัฐมีโครงการลงทุนขนาดใหญ่ รวมทั้งภาคธุรกิจต่างๆ ออกมากระตุ้นการจับจ่ายใช้สอยของภาคประชาชน ทำให้บริษัทเองก็มีแผนที่จะเปิดตัวผลิตภัณฑ์ที่เจาะกลุ่มตลาดความต้องการส่วนบุคคล หรือไลฟ์สไตล์อีกด้วย 
ทั้งนี้ ล่าสุดบริษัทได้ร่วมมือกับพันธมิตรในลาวเพื่อขยายพื้นที่ความคุ้มครองให้กับผู้ใช้รถยนต์เพิ่มเติม และในอนาคตบริษัทยังมุ่งที่จะขยายการเติบโตของประกันสุขภาพให้ก้าวเข้าไปสู่ 1 ใน 5 ของตลาดประกันวินาศภัยให้ได้
สำหรับผลการดำเนินงานในช่วงครึ่งปีแรกที่ผ่านมา ทำเบี้ยได้ 1,700 ล้านบาท เติบโต 9.2% เมื่อเทียบกับช่วงเดียวกันของปีก่อน มีส่วนแบ่งการตลาดอันดับที่ 18 ของอุตสาหกรรม แบ่งเป็นเบี้ยรถยนต์ 803 ล้านบาท และมีเบี้ยที่ไม่ใช่รถยนต์ หรือนันมอเตอร์ 817 ล้านบาท โดยมีช่องทางการขายออนไลน์เติบโตสูงสุดถึง 48% สะท้อนให้เห็นถึงการเปลี่ยนแปลงพฤติกรรมผู้บริโภคที่เพิ่มสูงขึ้น